Indzaba 70: Jona Nenhlanti Lenkhulu
ASE ubuke lendvodza lesemantini. Uyayibona yini kutsi isenkingeni? Lenhlanti ifuna kuyigwinya. Uyati kutsi ingubani lendvodza? Ligama layo nguJona. Ase sibone kutsi wangena kanjani enkingeni lengaka.
Jona abengumphrofethi waJehova. Kwakungakabi sikhatsi lesidze umphrofethi Elisha afile, lapho Jehova amtjela loku: ‘Hamba uye eNineve, lidolobha lelikhulukati. Bubi bebantfu sebandze kakhulu, futsi ngifuna ukhulume nabo ngaloko.’
Kodvwa Jona abengafuni kuya eNineve. Ngako wavele wagibela umkhumbi longayi khona. Jehova akazange ajabule ngekutsi Jona wabaleka. Ngako wabangela kutsi kube nemoya lomkhulu elwandle. Lomoya wawumubi kakhulu kangangekutsi umkhumbi waba sengotini yekucwila. Labantfu lebebasemkhunjini bafikelwa kwesaba lokukhulu, futsi bacala kukhala kubonkulunkulu babo bacela lusito.
Ekugcineni Jona watsi kubo: ‘Ngikhonta Jehova Nkulunkulu, lowadala lizulu nemhlaba. Ngibalekele kwenta loko Jehova langitjele kona kutsi ngikwente.’ Labantfu bambuta: “Sitakwenta njani-ke ngawe, kute lesivunguvungu sibindze?”
Jona wabaphendvula watsi: ‘Ngijikijeleni elwandle, lutawubese luyabindza.’ Labantfu bebangafuni kukwenta loko, kodvwa nasewuhhusha kakhulu lomoya, bamtsatsa bamjikijela elwandle. Ngaso leso sikhatsi umoya wathula, nelwandle lwase luyabindza.
Ngalesikhatsi Jona acwila emantini, inhlanti lenkhulu yamgwinya. Kodvwa akazange afe, wahlala esiswini salenhlanti emalanga lamatsatfu nebusuku lobutsatfu. Watisola ngekungamlaleli kwakhe Jehova nangekutsi angayi eNineve. Uyati kutsi yini-ke layenta?
Wathandaza kuJehova wacela lusito. Ngako Jehova wabangela kutsi lenhlanti imkhafulele emhlabatsini lowomile. Ngemuva kwaloko Jona wahamba waya eNineve. Akusifundzisi yini loku kutsi kubalulekile kwenta konkhe Jehova lakushoko?
Lendzaba isekelwe encwadzini yaJona.
Imibuto
- Abengubani Jona, futsi Jehova wamtjela kutsi enteni?
- Ngenca yekutsi abengafuni kuya lapho Jehova amtjela kutsi aye khona, wentani Jona?
- Jona watjela labantfu labasemkhunjini kutsi benteni kuze lesivunguvungu sibindze?
- Njengoba ubona kulesitfombe yini leyenteka ngalesikhatsi Jona acwila emantini?
- Jona wahlala sikhatsi lesingakanani esiswini salenhlanti, futsi wentani ngalesikhatsi asaselapho?
- Jona waya kuphi ngemuva kwekuba lenhlanti seyimkhafulile, futsi loku kusifundzisani?
Imibuto leyengetiwe
- Fundza Jona 1:1-17.
Jona wativa njani ngesabelo sakhe sekuyoshumayela kubantfu baseNineve? (Jona 1:2, 3; Taga. 3:7; Shu. 8:12)
- Fundza Jona 2:1, 2, 10.
Loko lokwenteka kuJona kusenta kanjani setsembe kutsi Jehova utayiphendvula imithandazo yetfu? (Hla. 22:24; 34:6; 1 Joh. 5:14)
- Fundza Jona 3:1-10.
Ngusiphi sikhutsato lesisitfola ecinisweni lekutsi Jehova wachubeka asebentisa Jona nakuba ehluleka kufeza sabelo sakhe? (Hla. 103:14; 1 Phet. 5:10)
Loko lokwentiwa nguJona kubaseNineve kusifundzisani tsine ngekwehlulela bantfu labasensimini yetfu? (Jona 3:6-9; Shu. 11:6; Imis. 13:48)
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn